Isaiah.
53.
Yo, ŋarranydja dhuwala ḻakarama yurru nhumalaŋgu, ga nhumanydja mak yurru yakana ŋula märr‐yuwalkthirri ŋämanydja, yakana mak nhuma yurru dharaŋan wal'ŋu yuwalkkuma, ŋunhi yuwalktja ŋunhiyi nhanukuŋuwaynha wal'ŋu Godkuŋuna goŋbuy djämawuy. 
Garraywunydja djämamirri yolŋu gurarrthina ŋayi dhiyala warray ŋilimurruŋgala warray yolŋu'‐yulŋuwala, bitjarra bitjan dharpa ŋuli dhamany'tjun ŋanhdharkŋuru ŋulaŋuru munatha'ŋuru. Ŋilimurrunydja ŋanya ŋunhi guyaŋina yanapi ŋayi ŋula yolnha, yakana ŋayi ŋuli yukurranha milkunhaminyanydja ŋanyapinyay ŋayi garrwarkunhaminyanydja wal'ŋu, märr bini ŋilimurru ḏukṯukthinya malthunarawu nhanŋu, 
Yolŋu'‐yulŋuyu ŋanya yukurrana ritjan'thurruna ga ŋapa‐nherraṉmina nhanŋu, liŋgu ŋayi ŋunhi ŋayaŋumiriwyina ŋonuŋdhina, ga dhaŋgaḏirryurruna ŋayi, batjpatjthurruna manapara, bala ŋilimurrunydja be mel‐yaw'yunminana nhänharaŋurunydja nhanukala, ḻäy‐yarryurrunana yukurrana, liŋgu ŋilimurru birrka'yurruna yanapi ŋula yolnha ŋayi. 
Yurru batjpatjthurrunanydja ŋayi yukurrana ŋilimurruŋgalana dharapulŋura ŋunhi; Ŋayipina gäŋala ŋilimurruŋgunydja ŋunhi rerri, liŋgu wapthurruna ŋayi ŋilimurruŋgalana dharapullili. Ŋilimurrunydja birrka'yurruna ŋanya yanapi Godthunydja ŋanya dhä‐ḏir'yunna yukurra nhanukalay yätjlili malaŋulili, yana bini ŋayi djäma ŋula nhäna yätjnha. 
Yurru yuwalktja gal'ŋu ŋayi burakinanydja ŋilimurruŋgala warray yätjthu, ŋilimurruŋgala dharapulŋura; Ŋayi batjpatjthurruna walalaŋgala baymatthunarayu, liŋgu ŋilimurruway mäkiri'‐yarryurruna Godku, bala ŋilimurrunydja walŋathinana ŋuriŋi nhanukala burakinyarayuna. Ŋilimurru yurru ŋayaŋuna nhina yukurra galkina wal'ŋu Godkalana, nhanukalaynha nyeyaḻŋura, liŋgu ŋayina djaw'yurruna dhä‐ḏir' ŋilimurruŋgunydja, ŋunhiyinydja ŋunhi bini ŋilimurruway märranha dhä‐ḏirny'tja, bala yana nhanukala ŋuriŋi gaṯpurr'thinyarayunydja ŋilimurrunha ŋayi ḏukmaraŋalana liŋguna. 
Ŋäthilinydja ŋilimurru waṉḏina winya'‐winyayurruna nhanukala goŋŋuru nyeyaḻŋuru, bitjarrana bitjan ŋuli wäyin bembi marrtji dhakaṉdhirri nhanukalaŋuwala djäkamirriwala; ŋilimurru marrtjinya ŋuli yukurranha ŋilimurruŋgalay djälkurru, yurru ŋayipi Godthu yurrum'maraŋalanydja ŋilimurruŋgunydja yätj malanha ŋunhi rom warrpam'thurruna yana, bala gurrunhara nhanukalana, ga ŋunhina ŋayi dhä‐ḏirny'tja märraŋalana, bala rakunydhinanana ŋilimurruŋgalana dharapulŋura. 
Gonhayi walala ŋanya ŋunhi bumara yätjkuŋalanydja, ŋayinydja yana mukthurrunana dhayuŋanminana, wekanharaminana ŋanyapinyay ŋayi rakunydhinyarawuna, yakana ŋayi ŋula waŋana dhäruk buku‐ruŋiyinmaraŋalanydja; Mukthurrunana ŋayi yana dhärrana yukurrana, balanyara yana liŋgu bitjan ŋuli wäyin bembi dhärra galŋa‐mukthun, ŋunhi walala ŋuli ŋunhiyi wäyinnha bulka' gulkthun märrama. 
Walala mulkana ŋanya, bala gäŋala ŋanya dhä‐wirrka'yunarawuna, ga ŋuliŋuru yätj‐ḻakaranharaŋurunydja bala yana walala djaw'yurrunana‐wala gäŋala murrkay'kunharawuna bunharawu. Yakana ŋanya ŋula waŋganydhu yolŋuyu dharaŋara, ŋunhi ŋayinydja burakina ŋilimurruŋgala dharapulŋura, yana walala bumara murrkay'kuŋalana ŋanya, liŋgu ŋilimurruŋgala yätjthu yolŋu'‐yulŋuwala. 
Walala ŋanya märrkitjkuŋalanydja molulilinydja dhambay‐manapara ŋunhimala rom‐yätjmirriwala, yurru gurrunharanydja walala ŋanya rumbalnydja ŋunhimala warray ḻukunydjawalana yolŋuwala molulili; Gonhayi ŋayi rom‐yätjmiriwnydja, yakanydja ŋayi ŋula yätj rom djäma, ga gonhayi ŋayi djawukinyamiriwnydja ḻakaranhamiriw. 
Yo, Godthu ŋayipi dhukarrnydja ŋunhi gurrunhara nhanŋu bitjanarawunydja burakinyarawu, liŋgu ŋayinydja ŋunhi ŋilimurruŋgu ŋapatjkunharamirri, ŋilimurrunha ŋayi walŋakuŋala nhanukalay ŋuriŋi gulaŋ‐waṉḏinyarayu rakunydhinyarayu, bala nhanŋuwaynydja ŋayi yurru ŋunhi guḻku'nhana miṯtjinha dhika yumurrku'nhanydja, ga nhinanydja ŋayi yukurra yurru walŋa‐ḏikṯiknha weyinŋumirrina. Yo, nhanukalana ŋuliyina Godthu yurru marrtji djämanydja bala nhanukalaynha ŋayi djälkurru yana. 
Ŋäthilinydja ŋayi yurru ŋunhiyi galŋa‐yätjthirri, ŋayaŋumiriwyirri ŋonuŋdhirri, ga ŋuliŋurunydja ŋoy‐djulŋithirriyi ŋayi yurru biyapul galŋa‐ḻayyundhi, liŋgu yaka ŋayi ŋunhi birrkany'tja batjpatjthurruna; Guḻku' yurru ŋunhi yolŋu walala nhina yukurra walŋanydja yana, liŋgu ŋuriŋi nhanukala batjpatjtjunarayu. Yo, Godthu yurru ḻakarama walalanha ŋayaŋu‐dhunupamirri yolŋu'‐yulŋu, liŋgu ŋuriŋi nhanukala djämamirriyu yolŋuyu ŋayina märraŋala dhä‐ḏirny'tja walalaŋgunydja yätjku. 
Bala Godthunydja yurru ŋanya ŋal'maramana garrwarkumana, ga bukmaktja yurru yolŋu walala nhanŋuwaynha märr‐ŋal'yundja; Ŋayinydja yurru yukurra nhina ŋunhana wal'ŋu ŋurruŋuna yanana, liŋgu ŋayi wekanhamina ŋanyapinyay ŋayi rakunydhinyarawu, biyaku ŋuli ŋayinydja yätjnha yolŋu. Guḻku'wu ŋayinydja rom‐yätjmirriwu wekanharamina ŋanyapinyay ŋayi, ŋayipi yana gäŋala walalaŋgunydja yätj ŋuriŋi nhanukalay ŋayi rumbalyu, bala rakunydhinanydja ŋayi walalaŋgalana dharapulŋura, ga waŋananydja ŋayi yukurrana bukumirriyaŋalanydja ŋurikiyi yolŋu'‐yulŋuwu rom‐yätjmirriwunydja, ŋäŋ'thurruna walalaŋgu bäy‐ḻakaranharawuna. 
